Diari Oficial de la Generalitat Valenciana


Sumari del DOGV 9441, del 04-10-2022 (2022/8834)

RESOLUCIÓ de 27 de setembre de 2022, de la Direcció General de Formació Professional i Ensenyaments de Règim Especial, per la qual s'autoritza en l'IES El Grao la implantació d'un projecte experimental del cicle formatiu de grau mitjà de tècnic o tècnica en Cuina i Gastronomia, adaptat al perfil d'atenció de sala.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9441

Data del DOGV
:   04-10-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/8834


Data del document
:   27-09-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 27 de setembre de 2022, de la Direcció General de Formació Professional i Ensenyaments de Règim Especial, per la qual s'autoritza en l'IES El Grao la implantació d'un projecte experimental del cicle formatiu de grau mitjà de tècnic o tècnica en Cuina i Gastronomia, adaptat al perfil d'atenció de sala. [2022/8834]  
El Reial decret 1396/2007, de 29 d'octubre, estableix el títol de tècnic o tècnica en Cuina i Gastronomia i fixa els seus ensenyaments mínims, l'Ordre 2009/9797, de 29 de juliol, de 2009, de la Conselleria d'Educació, estableix per a la Comunitat Valenciana el currículum del cicle formatiu de grau mitjà corresponent al títol de tècnic o tècnica en Cuina i Gastronomia, de 2000 hores de duració.  
Actualment, el sector serveis representa més de la meitat de les contractacions realitzades, dins d'aquest sector el de l'hostaleria suposa una de les seccions d'activitat que més pes suposa en l'economia de la Comunitat Valenciana, i ha experimentat un fort creixement interanual en la seua contractació a causa de la recuperació econòmica després del període de la pandèmia.  
Tenint en compte que l'oferta de Formació Professional ha de trobar-se estretament lligada a les demandes socials i a l'evolució de l'economia per a donar una resposta eficaç a les necessitats formatives i a les exigències del mercat de treball, la Conselleria d'Educació, Cultura i Esport està elaborant una oferta formativa actualitzada i innovadora per a donar resposta a les necessitats i als requeriments del sector del mercat de treball, així com amb l'objectiu de millorar l'accés a llocs de treball qualificats.  
Mitjançant aquesta resolució es pretén millorar i ampliar les competències de l'alumnat que curse el cicle formatiu de grau mitjà en Cuina i Gastronomia, ampliant el contingut formatiu amb mòduls que formen part del catàleg nacional de les qualificacions professionals, que suposa per tant una formació més àmplia i especialitzada amb un major coneixement del perfil professional.  
Vistes les competències atorgades pel Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i l'article 6 de la Llei 40/2015, d'1 d'octubre, de règim jurídic del sector públic, aquesta direcció general resol:  
  
Primer  
Aquesta resolució té per objecte aprovar la sol·licitud formulada pel IES El Grao (41476265), en col·laboració amb l'empresa d'hostaleria RESCORVAL, SL, en la qual es presenta un projecte experimental del cicle formatiu de grau mitjà de tècnic o tècnica en Cuina i Gastronomia, adaptat al perfil d'atenció de sala.  
  
Segon  
Al cicle formatiu determinat en l'Ordre de 29 de juliol de 2009, de la Conselleria d'Educació, per la qual s'estableix per a la Comunitat Valenciana el currículum del cicle formatiu de grau mitjà corresponent al títol de tècnic o tècnica en Cuina i Gastronomia, se li afig en el primer curs el següent mòdul formatiu:  
- MF0257\_1 «Servei bàsic de restaurant-bar», inclòs en el curs (HOTR0208) Operacions Bàsiques de Restaurant i Bar, del catàleg de certificats de professionalitat, amb una duració de 120 hores, de les quals 96 estan organitzades al llarg del curs i les 24 hores restants a executar el mes de juny segons es descriu en el calendari especificat en el projecte presentat.  
  
Tercer  
La present resolució produirà efectes l'endemà de la publicació en el Diari Oficial de la Generalitat Valenciana.  
  
Contra la present resolució, que no posa fi a la via administrativa, els interessats podran interposar recurs d'alçada davant el secretari autonòmic d'Educació i Formació Professional, en el termini d'un mes a comptar des de l'endemà de la notificació, de conformitat amb els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 27 de setembre de 2022.- El director general de Formació Professional i Ensenyaments de Règim Especial: Manuel Gomicia Giménez.